b'\n_START_ARTICLE_\nFreetown\n_START_SECTION_\nZgodovina\n_START_PARAGRAPH_\nObmo\xc4\x8dje, kjer zdaj stoji Freetown, je bilo znano Evropejcem kot dobra to\xc4\x8dka za postanke in nabiranje zalog \xc5\xbee od odprav pomor\xc5\xa1\xc4\x8daka Francisa Drakea v 16. stoletju. Naselje je nastalo konec 18. stoletja za naseljevanje osvobojenih \xc4\x8drnskih su\xc5\xbenjev, po \xc4\x8demer je dobil tudi ime (dobesedno \xc2\xbbSvobodno mesto\xc2\xab). Britanski abolicionist Granville Sharp je na tem obmo\xc4\x8dju leta 1787 naselil 400 \xc4\x8drncev, ki pa so se zapletli v konflikt z lokalnim vladarjem in prvo naselje je propadlo. Leta 1792 je pri\xc5\xa1el drugi val, kar \xc5\xa1tejemo za ustanovitev Freetowna. Sharpovo podjetje Sierra Leone Company je sodelovalo s skandinavskima abolicionistoma Carlom Wadstr\xc3\xb6mom in Andersom Johansenom pri gradnji naselja in kmalu so tu za\xc4\x8deli naseljevati nekdanje su\xc5\xbenje z razli\xc4\x8dnih delov Imperija. Kljub nadaljnjim te\xc5\xbeavam, med katerimi je bil tudi napad francoske mornarice, ki je uni\xc4\x8dil vse do tedaj zgrajeno, je Freetown rasel in leta 1797 dobil Kraljevo ustanovno listino._NEWLINE_Leta 1807 je britanska vlada prepovedala trgovino s su\xc5\xbenji in izbrala Freetown za opori\xc5\xa1\xc4\x8de v boju proti tej dejavnosti. Naslednje leto je postal Freetown z ostankom polotoka britanska kolonija. V mestu so vzpostavili viceadmiralsko sodi\xc5\xa1\xc4\x8de, ki je sodilo kapitanom ladij, ki so preva\xc5\xbeale su\xc5\xbenje in jih je zajela britanska mornarica, ujetnike z ladij pa so naselili. V drugi polovici 19. stoletja je postal kraj znan kot izobra\xc5\xbeevalno sredi\xc5\xa1\xc4\x8de, tu je bila ustanovljena vrsta \xc5\xa1ol, ki so pritegnile tudi prebivalce sosednjih regij. Svetovljanski ugled mesta je skozi desetletja vodil do globokega razkoraka s preostankom dr\xc5\xbeave, ki je ob\xc4\x8duten \xc5\xa1e danes._NEWLINE_Med prvo in drugo svetovno vojno je bilo pristani\xc5\xa1\xc4\x8de v Freetownu pomembna baza Kraljeve vojne mornarice. Svoj pomen kot administrativno in gospodarsko sredi\xc5\xa1\xc4\x8de je mesto obdr\xc5\xbealo tudi po osamosvojitvi Sierre Leone leta 1961. Leta 1991 pa se je pri\xc4\x8dela dolgotrajna dr\xc5\xbeavljanska vojna, ki je v razmeroma varno urbano okolje prignala ve\xc4\x8dje \xc5\xa1tevilo beguncev s pode\xc5\xbeelja in preme\xc5\xa1ala tradicionalne soseske. Januarja 1999 pa so pripadniki Revolucionarne zdru\xc5\xbeene fronte vdrli tudi v Freetown. V bojih, ki so sledili, so bile poru\xc5\xa1ene \xc5\xa1tevilne zgradbe iz viktorijanske dobe.'